b'\n_START_ARTICLE_\nKC/MD Mafia\n_START_PARAGRAPH_\nKC/MD Mafia (kirjoitetaan my\xc3\xb6s KCMD Mafia, lausutaan "keisii \xc3\xa4mdee mafia") on suomalainen rap-musiikkia esitt\xc3\xa4v\xc3\xa4 yhtye. Yhtye on julkaissut yhden albumin, joululevyn Kauheimmat joululaulut vuonna 2012. Vuotta aiemmin yhtye julkaisi digitaalisen EP:n Mustajoulu, jonka materiaali on my\xc3\xb6s Kauheimmat joululaulut -albumilla. Lis\xc3\xa4ksi yhtye esiintyy Eevil St\xc3\xb6\xc3\xb6n levyll\xc3\xa4 Proud to Be a St\xc3\xb6\xc3\xb6. Yhtyeen j\xc3\xa4senien m\xc3\xa4\xc3\xa4ritelm\xc3\xa4 on h\xc3\xa4ilyv\xc3\xa4, mutta heihin kuuluvat ainakin Eevil St\xc3\xb6\xc3\xb6, Koksukoo, Pikku Herkko, DJ Kotka, DJ Kridlokk ja Tuuttim\xc3\xb6rk\xc3\xb6; my\xc3\xb6s Aztra ja Lommo ovat esiintyneet usein Mafia-nimikkeen alla heid\xc3\xa4n konserteissaan. Yhtye on konsertoinut muun muassa Tavastialla, Ilosaarirockissa ja Qstockissa.\n_START_SECTION_\nPikku Herkko\n_START_PARAGRAPH_\nPikku Herkko on suomalainen Eevil St\xc3\xb6\xc3\xb6n kasvattama rap-artisti, joka tunnetaan my\xc3\xb6s nimell\xc3\xa4 Hercules. H\xc3\xa4n on aloittanut uransa Eevil St\xc3\xb6\xc3\xb6n levyill\xc3\xa4 vieraillen. T\xc3\xa4m\xc3\xa4n lis\xc3\xa4ksi h\xc3\xa4n kuuluu KC/MD Mafia-yhtyeeseen. H\xc3\xa4nen roolihahmonsa on 8-vuotias poika, joka harrastaa gangsta-rap musiikkia, pikkurikoksia ja kannabiksen polttoa yhdess\xc3\xa4 KC/MD Mafian kanssa. H\xc3\xa4n juontaa Eevil St\xc3\xb6\xc3\xb6n Pure Ana & Happyhappy Joyjoy Memphis Underground Mix Pt.1 -mixtapen. Eevil St\xc3\xb6\xc3\xb6n varhaisilla levyill\xc3\xa4 mainostettiin tulevaa Pikku Herkon soololevy\xc3\xa4, mutta sit\xc3\xa4 ei ole toistaiseksi julkaistu. Pikku Herkko mainitaan my\xc3\xb6s monissa Eevil St\xc3\xb6\xc3\xb6n ja Kridlokkin kappaleissa, joissa h\xc3\xa4n ei ole itse mukana. Herkolta on julkaistu soolokappale "S\xc3\xa4 tied\xc3\xa4t mut" vuonna 2014.'